般若波罗蜜多心经

唐·三藏法师玄奘译

观自在菩萨．行深般若波罗蜜多时．照见五蕴皆空．度一切苦厄。

舍利子．色不异空．空不异色．色即是空．空即是色。受想行识．亦复如是。

舍利子．是诸法空相．不生不灭．不垢不净．不增不减。是故．空中无色．无受想行识。无眼耳鼻舌身意。无色声香味触法。无眼界．乃至无意识界。无无明．亦无无明尽．乃至无老死．亦无老死尽。无苦集灭道。无智亦无得。

以无所得故．菩提萨埵依般若波罗蜜多故．心无挂碍。无挂碍故．无有恐怖．远离颠倒梦想．究竟涅槃。三世诸佛依般若波罗蜜多故．得阿耨多罗三藐三菩提。

故知般若波罗蜜多．是大神咒．是大明咒．是无上咒．是无等等咒．能除一切苦．真实不虚．故说般若波罗蜜多咒。

即说咒曰：

揭谛揭谛．波罗揭谛．波罗僧揭谛．菩提娑婆诃

摩诃般若波罗蜜大明咒经

姚秦天竺三藏 鸠摩罗什译

观世音菩萨．行深般若波罗蜜时．照见五阴空．度一切苦厄。

舍利弗．色空故．无恼坏相；受空故．无受相；想空故．无知相；行空故．无作相；识空故．无觉相。何以故？舍利弗．非色异空．非空异色；色即是空．空即是色；受.想.行.识，亦复如是。

舍利弗．是诸法空相．不生不灭．不垢不净．不增不减。是空法．非过去．非未来．非现在。是故．空中无色．无受想行识，无眼耳鼻舌身意，无色声香味触法，无眼界乃至无意识界，无无明亦无无明尽，乃至无老死无老死尽，无苦集灭道．无智亦无得。

以无所得故．菩萨依般若波罗蜜故．心无罣碍；无罣碍故．无有恐怖．离一切颠倒梦想苦恼．究竟涅槃。三世诸佛依般若波罗蜜故．得阿耨多罗三藐三菩提。

故知般若波罗蜜．是大明咒．无上明咒．无等等明咒．能除一切苦．真实不虚．故说般若波罗蜜咒。

即说咒曰：

竭帝竭帝．波罗竭帝．波罗僧竭帝．菩提僧莎诃

回向

愿以此功德 庄严佛净土
上报四重恩 下济三途苦
若有见闻者 悉发菩提心
尽此一报身 同生极乐国

极乐嘉宾网站：jilejiabin.com
邮箱：contact@jilejiabin.com
欢迎自由流通但禁止营业使用
扫描网站二维码获取更多图书